ΓΡΑΠΤΗ ΕΡΩΤΗΣΗ E-0199/99

υποβολή: Laura González Álvarez (GUE/NGL) προς την Επιτροπή

(11 Φεβρουαρίου 1999)

Θέμα: Κίνδυνος εξαφάνισης του λύκου στην Αστούρια (Ισπανία)

Δημοσιεύθηκε πρόσφατα στα τοπικά μέσα ενημέρωσης η απόφαση της Επιτροπής για τους Λύκους να εξαφανίσει το είδος αυτό από τον εθνικό δρυμό Picos de Europa στην Αστούρια όπου, με το επιχείρημα ότι "ο παραδοσιακός και κανονικός βιότοπος" του λύκου είναι η πλαγιά εκείνη της προστατευόμενης περιοχής που ανήκει στην περιφέρεια της Leon, αποφασίζουν ότι πρέπει να θανατώνονται "όλοι οι λύκοι που εγκαθίστανται στα όρια της Αστούρια".

Δεδομένου ότι η Ισπανία είναι ένα από τα τελευταία μέρη της Δυτικής Ευρώπης όπου επιζεί ο λύκος, γνωρίζει η Ευρωπαϊκή Επιτροπή αυτήν την απόφαση;

Με δεδομένο ότι ο λύκος ανήκει στα είδη που προστατεύει η κοινοτική οδηγία 92/43/ΕΟΚ(1) η οποία διαλαμβάνει ότι τα κράτη μέλη οφείλουν να απαγορεύουν οποιαδήποτε μορφή εκ προθέσεως θανάτωσης των λύκων πλην συγκεκριμένων εξαιρέσεων σ' αυτήν την απαγόρευση όταν δεν υπάρχει άλλη ικανοποιητική λύση, και ότι η παρέκκλιση αυτή δεν επιτρέπει την αποτροπή της διατήρησης του είδους υπό ικανοποιητικές συνθήκες, δεν θεωρεί η Επιτροπή ότι η αδιάκριτη χρήση δηλητηρίων και παγίδων καθώς και η έλλειψη αποφασιστικότητας εκ μέρους των αρμοδίων αρχών στον χειρισμό αυτού του τόσο ευαίσθητου θέματος αντιβαίνουν την ορθή εφαρμογή της εν λόγω οδηγίας;

Σε ποιό στάδιο βρίσκεται η διαδικασία υπαγωγής του λύκου στις διατάξεις του παραρτήματος ΙΙ της Οδηγίας 92/43/ΕΟΚ εκ μέρους της Ισπανίας;

Μπορεί να μας πληροφορήσει η Επιτροπή για το επίπεδο προσαρμογής σε εθνικό δίκαιο της οδηγίας 92/43/ΕΟΚ εκ μέρους των ισπανικών αρχών;

Μπορεί να μας πληροφορήσει η Επιτροπή με ποιόν τρόπο παρακολουθεί αυτήν την υπόθεση;

Απάντηση της κας Bjerregaard εξ ονόματος της Επιτροπής

(18 Μαρτίου 1999)

Η Επιτροπή δεν γνωρίζει τα στοιχεία στα οποία αναφέρεται το Αξιότιμο Μέλος του Κοινοβουλίου.

Στο πλαίσιο της οδηγίας 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας, o λύκος της περιοχής των Αsturias (βορείως του Duero) αποτελεί είδος εγγεγραμμένο στο Παράρτημα V α) ως ζωικό είδος κοινοτικού ενδιαφέροντος, του οποίου η απόληψη στην φύση και η εκμετάλλευση, υπόκεινται στη λήψη διαχειριστικών μέτρων. Σε καμία περίπτωση η Επιτροπή δεν έγινε αποδέκτης πληροφοριών για την χρήση δηλητηρίων ή παγίδων, πράγμα που καταρχήν απαγορεύεται βάσει του άρθρου 15 της προαναφερθείσας οδηγίας. Ας σημειωθεί ωστόσο ότι, στο πλαίσιο του άρθρου 16 της εν λόγω οδηγίας προβλέπονται παρεκκλίσεις από τα άρθρα 12,13,14 και 15.

Οι νοτίως του Duero πληθυσμοί λύκων περιλαμβάνονται στο Παράρτημα ΙΙ της οδηγίας 92/43/ΕΟΚ, ως ζωικά είδη κοινοτικού ενδιαφέροντος, των οποίων η διατήρηση απαιτεί τον καθορισμό ειδικών ζωνών διατήρησης. Ωστόσο, ο πληθυσμός λύκων στον οποίο αναφέρεται το Αξιότιμο μέλος του Κοινοβουλίου υπάγεται στο Παράρτημα V, δεδομένου ότι πρόκειται για πληθυσμό βορείως του Duero, όπως προαναφέρθηκε.

Η οδηγία 92/43/ΕΟΚ περί της διατηρήσεως των φυσικών οικοτόπων (ενδιαιτημάτων) ενσωματώθηκε από την Ισπανία στην εθνική έννομη τάξη της μέσω του "Real Decreto 1997/1995" της 7ης Δεκεμβρίου 1995, το οποίο θεσπίζει "μέτρα για την ενίσχυση και διασφάλιση της βιοποικιλότητας μέσω της διατήρησης των φυσικών ενδιαιτημάτων και της δασικής πανίδας και χλωρίδας", όπως τροποποιήθηκε από το " Real Decreto 1193/1998", της 12ης Ιουνίου 1998.

Δεδομένου ότι τα στοιχεία στα οποία αναφέρεται το Αξιότιμο Μέλος του Κοινοβουλίου δεν φαίνεται να συνιστούν παράβαση του κοινοτικού δικαίου, η Επιτροπή δεν προτίθεται να προβεί σε διάβημα προς τις ισπανικές αρχές.

(1) ΕΕ L 206 της 22.7.1992, σελ. 7.